Misdaadbekamping: ‘Terug na die grondbeginsels’Argieffoto Foto: SAPD, Facebook Die Suid-Afrikaanse Polisiediens (SAPD) het Maandag gesê die polisie gaan hom daarop toespits om terug te keer na grondbeginsels om misdaad te bekamp en die land ŉ veiliger plek vir sy burgers te maak. Die aankondiging volg kort nadat Nkosinathi Nhleko, die minister van polisie, en Johannes Khomotso Phahlane, waarnemende nasionale polisiekommissaris, ŉ deeglike ontleding gedoen het oor die polisie se prestasie in die verlede asook hul huidige prestasie. Hulle het ŉ aantal gevolgtrekkings gemaak en dit in ŉ verslag, Back to Basics Towards a Safer Tomorrow, aangeteken. Hulle het bevind dat dringende optrede met ’n skerp fokus nodig is om die SAPD se huidige prestasie om te keer en sodoende te verseker dat dit ŉ diens word waarop elke Suid-Afrikaner trots kan wees. Kritieke tekorte en uitdagings is tydens die deurtastende ontleding geïdentifiseer. Die meeste tekorte en uitdagings hou verband met die beproefde grondbeginsels van polisiëring wat oor ŉ lang tydperk verwaarloos is. Daarbenewens is daar spesifieke gebiede waarin die SAPD onderpresteer wat verbind word met die drie wesenlike funksies van polisiëring. Dit behels misdaadvoorkoming, ondersoekwerk en misdaadintelligensie. Die ontleding het polisiebestuur genoodsaak om die “terug na die grondbeginsels”-benadering in werking te stel. Daarvolgens móét elke polisiebeampte die grondbeginsels van polisiëring behoorlik en deurlopend toepas. In die verslag is die polisiestasies ook uitgelig wat die swakste presteer wat die voorkoming en opsporing van ernstige misdade betref. Sigbare polisiëring en speurdiensplanne gaan by dié stasies in werking gestel word.